# Alfred Tarski

Alfred Tarski (Varsòvia, 14 de gener de 1901 - Berkeley, 26 d'octubre de 1983) va ser un filòsof polonès especialitzat en lògica i un matemàtic destacat. Va haver de deixar el seu país per l'avanç dels nazis (era de família jueva) i es va refugiar als Estats Units fins a la seva mort.

## Biografia

Tarski va néixer en una família jueva a Varsòvia quan encara la ciutat era sota sobirania russa. El cognom de la família era Tajtelbaum (en polonès) o Teitelbaum (en ídix, alemany), però el van convertir en Tarski en convertir-se al catolicisme el 1924. Després de fer el estudis secundaris en un dels instituts més prestigiosos de Varsòvia, va ingressar el 1918 a la universitat de Varsòvia amb la intenció inicial de fer biologia, però influenciat per Leśniewski va canviar a les matemàtiques i es va doctorar el 1924 amb una tesi dirigida pel mateix Leśniewski.
Tot i que va ser professor ajudant a la universitat de Varsòvia a partir de 1924, els seus ingressos eren tan minsos que també era professor de matemàtiques de secundària al Institut Zeromski de Varsòvia, on va conèixer la professora Maria Witkowski, qui es va convertir en la seva dona el 1929. Durant els anys 20's i 30's va publicar diversos articles sobre lògica, teoria de conjunts, grans cardinals, teoria de la mesura i temes connexes de matemàtiques pures, que el van donar a conèixer, concedint-li un prestigi internacional notable.
El setembre 1939, quan el règim nazi va envair Polònia, Tarski es trobava a Boston a invitació de Quine per participar en un congrès científic a la universitat Harvard. Tot i que la seva esposa i els seus dos fills estaven a Polónia, va haver de prendre la dolorosa decisió de quedar-se als Estats Units, ja que com a jueu, el seu futur a Polònia estava compromès; de fet, els seus pares i el seu germà i la cunyada van morir durant l'holocaust. No es va tornar a reunir amb la seva dona i fills fins al 1946 a Berkeley.
Durant els primers anys de la guerra va tenir llocs docents i de recerca temporals a diferents institucions com Harvard, City College de Nova York o Institut d'Estudis Avançats de Princeton, però el 1942 va rebre una oferta, també temporal, de la universitat de Califòrnia a Berkeley que es va convertir en fixa l'any 1945 i en la que va romandre fins al 1968, quan es va convertir en professor emèrit, continuant la seva activitat fins al 1973, en que es va retirar definitivament. Tot i així, va continuar en contacte i ajudant la universitat fins a la seva mort el 1983.

## Pensament

Va escriure més de 2500 pàgines sobre matemàtiques, sobretot de teoria de grups i geometria. Posteriorment es va ocupar de l'àlgebra. En lògica va seguir Charles Sanders Peirce en la relació dels signes i va redefinir el concepte de deducció, cosa que va permetre formalitzar la metamatemàtica. Igualment va destacar pel seu concepte de veritat semàntica (que va influir en els treballa de Donald Herbert Davidson i Karl Popper, entre d'altres). Segons el valor de veritat hi havia diversos tipus d'elements lògics: individus, funcions, predicats, quantificadors, conjunts i nocions de segon ordre.

## Llegat

Una prova de la importància del seu llegat és la quantitat de teoremes i conceptes que porten el seu nom, entre els quals destaquen:
* Teorema Knaster–Tarski
* Teorema de Tarski
* Paradoxa de Banach-Tarski: que demostra que una esfera pot descompondre's en un nombre finit de peces i esdevenir dues boles iguals a la primera.
* Axiomes de Tarski
* Algorisme Tarski–Kuratowski
* Teoria semàntica de la veritat

## Referències

* ↑ Feferman i Feferman, 2004, p. 38.
* ↑ McFarland, McFarland i Smith, 2014, p. 4-5.
* ↑ Brozek, 2017, p. 100.
* ↑ Murawski, 2014, p. 202.
* ↑ Brozek, 2017, p. 105.
* ↑ McFarland, McFarland i Smith, 2014, p. 171.
* ↑ McFarland, McFarland i Smith, 2014, p. 159-168.
* ↑ Feferman i Feferman, 2004, p. 106-108.
* ↑ Feferman i Feferman, 2004, p. 167.
* ↑ Murawski, 2014, p. 203.
* ↑ Gruber, 2016, p. 9.
* ↑ McFarland, McFarland i Smith, 2014, p. 145.
* ↑ Feferman i Feferman, 2004, p. 50.
* ↑ Wolenski i Köhler, 1999, p. 155 i ss.
* ↑ Feferman i Feferman, 2004, p. 194.
* ↑ Gruber, 2016, p. 1 i ss.

## Bibliografia

* Brozek, Anna «Dwaj Wielcy Warszawiacy: Wladislaw Tatarkiewicz i Alfred Tarski» (en polonès). Edukacja Filozoficzna, Vol. 64, 2017, pàg. 99-119. ISSN: 0860-3839.
* Feferman, Anita Burdman; Feferman, Solomon. Alfred Tarski: Life and Logic (en anglès). Cambridge University Press, 2004. ISBN 0-521-80240-7.
* Frost-Arnold, Greg. Carnap, Tarski, and Quine at Harvard: Conversations on Logic, Mathematics, and Science (en anglès). Open Court, 2013. ISBN 978-0-8126-9837-4.
* Gruber, Monica. Alfred Tarski and the "Concept of Truth in Formalized Languages" (en anglès). Springer, 2016. ISBN 978-3-319-32614-6.
* McFarland, Andrew; McFarland, Joanna; Smith, James T. Alfred Tarski: Early Work in Poland - Geometry and Teaching (en anglès). Birkhäuser, 2014. ISBN 978-1-4939-1473-9.
* Murawski, Roman. The Philosophy of Mathematics and Logic in the 1920s and 1930s in Poland (en anglès). Birkhäuser, 2014. ISBN 978-3-0348-0830-9.
* Patterson, Douglas. New Essays on Tarski and Philosophy (en anglès). Oxford University Press, 2008. ISBN 978-0-1916-0883-4.
* Patterson, Douglas. Alfred Tarski: Philosophy of Language and Logic (en anglès). Palgrave MacMillan, 2012. ISBN 978-0-230-22121-5.
* Pla i Carrera, Josep «Alfred Traski i la teoria de conjunts». Theoria: an international journal for theory, history and foundations of science, Vol. 4, Num. 11, 1989, pàg. 343-417. ISSN: 0495-4548. JSTOR: 23915672.
* Polkowski, Lech T. «From Leśniewski, Łukasiewicz, Tarski to Pawlak: Enriching Rough Set Based Data Analysis. A Retrospective Survey» (en anglès). Fundamenta Informaticae, Vol. 154, Num. 1-4, 2017, pàg. 343-358. DOI: 10.3233/FI-2017-1570. ISSN: 0169-2968.
* Wolenski, Jan; Köhler, Eckerhart. Alfred Tarski and the Vienna Circle (en anglès). Springer, 1999. ISBN 978-90-481-5161-5.

## Enllaços externs

* O'Connor, John J.; Robertson, Edmund F. «Alfred Tarski» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Moore, Gregory H. «Tarski, Alfred» (en anglès). Complete Dictionary of Scientific Biography, 2008. [Consulta: 9 abril 2021].
* «Alfred Tarski» (en anglès). Encyclopaedia Britannica, 1998. [Consulta: 9 abril 2021].
* Gómez Torrente, Mario. «Alfred Tarski» (en anglès). Stanford Encyclopedia of Philosophy Archive, 2015. [Consulta: 9 abril 2021].